Birtist í Garðapóstinum í apríl 2013 . Nýlega var kynntur nýr veflykill sem Þjóðskrá Íslands hefur þróað til að tryggja einfalda og örugga leið til auðkenningar inn á vefi og hlotnaðist mér sá heiður að opna hann formlega . Lykillinn nefnist Íslykill og má nota hann til innskráningar á einstaklingsmiðaðar síður hjá stofnunum , sveitarfélögum , félagasamtökum og fyrirtækjum sem nýta sér innskráningarþjónustu Ísland.is . Haft hefur verið á orði að Íslykillinn sé eins konar nafnskírteini á netinu og samanstendur hann af kennitölu og leyniorði . Allir sem eiga lögheimili á Íslandi og hafa kennitölu geta fengið Íslykil svo og Íslendingar búsettir erlendis . Enda þótt netið sé okkur öllum opið , þá viljum við ekki að allir hafi aðgang að öllum upplýsingum um okkur , til dæmis í heilbrigðiskerfinu . Einnig þarf fólk að geta gert grein fyrir sér við þátttöku í kosningum svo þær séu ekki misnotaðar . Í báðum tilvikum mun Íslykillinn koma að notum . Tilkoma Íslykilsins er mikilvægur áfangi í rafrænni þjónustu og auknu lýðræði . Vitað er að íbúakosningar með hefðbundnum hætti gætu orðið þungur fjárhagslegur baggi á sveitarfélögunum . Þess vegna gekkst ég fyrir því að samþykktar voru lagabreytingar á Alþingi sem gera sveitarfélögum kleift að láta fara fram íbúakosningar með rafrænum hætti og að kjörskrá verði rafræn . Nú er unnið að smíði reglugerðar með þessum lögum auk þess sem við erum að leita í smiðju annarra þjóða um þróun rafrænna kosningakerfa . Hvers vegna allt þetta ? Vegna þess að þetta er lykillinn að skilvirkara og lýðræðislegra þjóðfélagi . Það er framtríðarþjóðfélagið Því má segja að Íslykillinn sé lykillinn að framtíðinni . Ögmundur Jónasson , innanríkisráðherra